Tul din il-ġimgħa għaddejna għall-vot malajr malajr dwar l-emendi għall-Att dwar il-Protezzjoni tal-Embrijuni. Dak li kien, illum, kif qed naraw, m'aħniex aktar. Mument iswed fil-ħajja ta' pajjiżna. Biss, proprju fid-19 ta' Ġunju, filgħaxija bdejn ngħid ġewwa qalbi: "Hawn aħna, ftit inqas minn sebgħin embrijun imsawwar u mrobbi (għall-grazzja t'Alla u bl-imħabba, t-tbatija u s-sabar ta' dawk li ġġenerawna) sakemm sirna nisa u rġiel, miġbura f'din il-Kamra tad-Deputati bil-prokura ta' dawk li tellgħuna biex nagħmlulhom liġijiet sewwa. U issa, bil-vot tagħna, ser nagħmluha ta' allat: niddeċiedu li ċerti embrijuni jistgħu jkunu żejda; niddeċiedu aħna min għandu jgħix u min għandu jitqies superfluwu, żejjed." L-allat żgħar ta' qabilna U l-allat żgħar tal-ġenerazzjoni ta' qabilna ddeċidew, u sewwa ħafna, li jneħħu minn pajjiżna l-piena tal-mewt. Ippropona Duminku Mintoff, meta kien Prim Ministru u l-Prim alla żgħir, u l-allat żgħar Nazzjonalisti qablu miegħu, li l-Istat m'għandux ikollu dritt li joqtol lill-bnedmin, anke jekk ikunu qatlu bnedmin oħra. Almenu, dik il-ġenerazzjoni ta' allat politiċi ħasset li l-ħajja u l-mewt kellhom jitħallew f'idejn Alla veru, u mhux f'idejn dawk li huma xbiha, anzi kultant, imitazzjoni xejn fidili tiegħU. Aħna l-bnedmin aħna tiegħU, imma meta nippruvaw niddispensaw mill-ħajja aħna, kultant insiru ta' Alla. Dawk l-allat żgħar li jilgħabu mal-embrijuni Ix-Xjenza hija l-glorja tal-bniedem. Għaliex bix-xjenza nindunaw x'hawn. Għadna qegħdin niskopru dawk ir-regoli tan-natura: dak li m'għamilnihomx aħna. Għadna qegħdin insibu r-rimedji għal meta, għal xi raġuni li ma fhimtx għal kollox, ikunu qegħdin jaħdmu żmerċ. Ix-xjenza tavvanza, iżda kultant jinqala' xi alla żgħir li jrid jgħaġġilha: bħal meta alla żgħir misħut bħal Hitler, ried joħloq razza Ġermaniża , billi joqtol lill-immankati, lill-omosesswali u jiċħad id-dritt taż-żwieġ lil min kellu xi mankament jew kien ta' razza, skont huwa "mniġġsa", bħal dik Lhudija jew b'ġilda sewda. Bħalissa hawn ħafna, mad-dinja kollha, li jixtiequ jbagħbsu jew jesperimentaw bil-ġenetika tal-bniedem. Hawn diversi oħra li baqgħu me fehmux kemm kien żbaljat in-Nażiżmu, u flok jieħdu l-lezzjoni biex ma jiżbaljawx iridu, minflok, jimitaw. Id-dinja għaddejja minn mument ikrah hawn ukoll. Il-progress isir meta ma jiġux issagrifikati l-bnedmin Jiena ma nemminx, bħalma milli jidher li kien jemmen Kajfa, li jeħtieġ tissagrifika 'l-bnedmin għall-poplu. (U ma nemminx li meta kienu jagħtu l-forka, kien hawn inqas delitti). Dawk kollha li mexxew ix-xjenza 'l quddiem, m'għamlux esperimenti fuq dahar, jew agħar minn hekk, fuq il-ħajja tal-bnedmin. Ix-xjenza hi 'konservattiva' tal-ħajja tal-bnedmin. It-tobba ma jistudjawx biex joqtlu, la bnedmin magħmula, la bnedmin qegħdin isofru, lanqas embrijuni ta' bnedmin, imma biex isalvaw. It-tobba jistudjaw biex iżommu 'l-bnedmin ħajja, u biex iwelldu bl-aħjar mod, biex iżidu u mhux inaqqsu l-ħajja. Biex ineħħu l-ostakli għat-tnissil u t-tkomplija tal-mixja tal-embrijuni tal-bniedem. Kif ukoll biex inaqqsu t-tbatija. Biex dawk is-seba' ċelloli bażiċi tal-ħajja jitħallew isiru dak li nħolqu għalih. U l-progress fix- xjenza ġuridika sar meta Beccaria wera li l-piena kapitali ma ġġibx is-sigurtà, iżda żżid is-selvaġġerija. Mill-qtil, la tal-embrijuni, kif lanqas tal-qattiela, ma tistenniex progress. Il-progress isir meta x-xjenza tintuża biex issalva l-ħajja. Jogħġobni t-tibdil, u mhux biss it-tibdil fil-Gvern. Jien favur l-innovazzjoni u t-tiġdid: biss f'ebda mument ma jogħġobni li nagħmilha ta' alla żgħir fuq il-ħajja tal-bnedmin, mit-tnissil sal-mewt. Ma nħossnix li għandi xi ġurisdizzjoni dwar min għandu jgħix u min għandu jitneħħa. Meta wieħed iħares lura fl-istorja, l-agħar żminijiet kienu dawk meta xi allat (xi Imperaturi Rumani, bħal Tiberju, Neruni u Caligola) mhux biss stennew l-inċens, iżda wkoll li jissejħu " ", għax kienu jgħidu li huma divini. Ixxalaw bla rażan huma u jissagrifikaw il-ħajja ta' ħaddieħor. L-istorja tgħallem. Mhux kull min huwa fil-politika jaf l-istorja. Għalhekk jispiċċa jirrepeti l-istess żbalji li għamlu bnedmin qablu. Il-poter jibqa' temporali u ma jsir qatt etern. Fit-tielet stadju l-Fibra Morali qed titmermer Wieħed japprezza, għalhekk, dan kollu fid-dikjarazzjoni Presidenzjali mingħajr preċedent. Dik li segwiet l-aħħar stadju sfurzat ta' dan l-aġir żbaljat, meta qalet: "Jien nibqa' nemmen li d-dinjità umana u l-integrità fiżika ta' kull bniedem għandhom jiġu rispettati u mħarsa mill-mument tal-konċepiment sal-mewt naturali. Kull bniedem, anke fi stat embrijoniku, m'għandu qatt jiġi użat bħala oġġett jew li intenzjonalment jitpoġġa f'riskju li ma jkomplix jiżviluppa b'mod normali. L-isfida tas-soċjetà tagħna hi li tkompli tipproteġi lil kull min hu dgħajjef, inkluż l-embrijun. Il-fibra morali tal-Istat Malti titmermew jekk titlef ir-rispett lejn il-ħajja umana fl-istadji kollha tagħha." Kliem il-maġġoranza tal-poplu, li qegħda f'dan tagħmel ċar li l-allat politiċi m'għandhomx, f'ebda mument, dritt fuq il-ħajja. Ġisem prezzjuż Il-ġisem tal-bnedmin huwa prezzjuż: minn mindu jibda jifforma ruħu sakemm jibda jitmermer. L-embrijun ma jibkix, kif ma jibkix il-katavru. It-tnejn ħaqqhom rispett. Min jirrispetta 'l-bnedmin, jirrispettahom sħaħ: ġisem u ruħ. Min ma jirrispettax 'l-embrijuni u l-katavri, lanqas jirrispetta lill-bnedmin ħutu.
Kreaturi, karikaturi u allat żgħar.